Apple Inc.
สัญญา MACOS SDK AND XCODE

โปรดอ่านสัญญา MACOS SDK AND XCODEนี้ (“ใบอนุญาตให้ใช้สิทธิ”) อย่างรอบคอบก่อนใช้ซอฟต์แวร์ สำหรับนักพัฒนา (ตามที่จำกัดความด้านล่าง)  โดยการใช้ซอฟต์แวร์สำหรับนักพัฒนา ท่านตกลงที่จะผูกพันตามข้อกำหนดของใบอนุญาตให้ใช้สิทธินี้ ถ้าหากท่านกำลังเข้าถึงซอฟต์แวร์สำหรับนักพัฒนาโดยทางอิเลคทรอนิคส์ ให้ท่านลงนามในสัญญาเพื่อผูกพันตามข้อกำหนดของใบอนุญาตให้ใช้สิทธินี้โดยการกดปุ่ม “ตกลง” ถ้าท่านไม่ตกลงตามข้อกำหนดของใบอนุญาตให้ใช้สิทธินี้ อย่าใช้ซอฟต์แวร์สำหรับนักพัฒนาและกด “ไม่ตกลง”  

ข้อความสำคัญ  เท่าที่ซอฟต์แวร์นี้อาจใช้ทำซ้ำสิ่งต่าง ๆ ได้ ท่านได้รับอนุญาตให้ทำซ้ำ เฉพาะสิ่งที่ไม่มีลิขสิทธิ์ สิ่งที่ท่านเป็นเจ้าของลิขสิทธิ์ หรือสิ่งที่ท่านมีอำนาจหรือกฎหมายอนุญาตให้ท่านทำซ้ำเท่านั้น  ถ้าท่านไม่มั่นใจเกี่ยวกับสิทธิของท่านที่จะทำสำเนาสิ่งใด ท่านควรติดต่อที่ปรึกษากฎหมายของท่าน

1. ทั่วไป
ก. ซอฟต์แวร์ของ Apple เครื่องมือ โปรแกรมอรรถประโยชน์ รหัสที่เป็นตัวอย่างหรือแสดงตัวอย่าง เอกสาร ตัวประสานเชื่อมต่อต่างๆ เนื้อหา ข้อมูล และสิ่งอื่นๆ ที่มีมาพร้อมกับใบอนุญาตให้ใช้สิทธินี้ไม่ว่าจะอยู่ในดิสก์ เอกสารแผ่นพิมพ์หรือเอกสารอิเลคทรอนิคส์ รอม หรือสื่ออื่นใดหรืออยู่ในรูปแบบอื่นใด (เรียกรวมกันว่า “ซอฟต์แวร์สำหรับนักพัฒนา”) เป็นซอฟต์แวร์ที่บริษัท แอปเปิล อิงค์. (“Apple”) อนุญาตให้ท่านใช้สิทธิ ไม่ได้ขายให้แก่ท่าน โดยอนุญาตให้ใช้ตามข้อกำหนดของใบอนุญาตให้ใช้สิทธินี้เท่านั้น  Apple และหรือผู้ให้ใช้สิทธิของ Apple ยังคงเป็นเจ้าของกรรมสิทธิ์ในตัวซอฟต์แวร์สำหรับนักพัฒนาและขอสงวนสิทธิทั้งปวงที่มิได้ให้ไว้แก่ท่านโดยชัดแจ้ง ข้อกำหนดของใบอนุญาตให้ใช้สิทธินี้ใช้บังคับแก่อัปเกรดซอฟต์แวร์ใด ๆ ที่ Apple จัดให้ซึ่งใช้แทนและหรือเสริมผลิตภัณฑ์ซอฟต์แวร์สำหรับนักพัฒนาตัวเดิม เว้นแต่อัปเกรดนั้นจะมีใบอนุญาตให้ใช้สิทธิแยกต่างหาก ซึ่งในกรณีเช่นนั้น ให้บังคับตามข้อกำหนดของใบอนุญาตให้ใช้สิทธินั้น

ข. กรรมสิทธิ์และสิทธิในทรัพย์สินทางปัญญาในเนื้อหาใด ๆ ที่แสดงโดยหรือเข้าถึงผ่านซอฟต์แวร์สำหรับนักพัฒนาย่อมตกแก่เจ้าของเนื้อหานั้น ๆ  เนื้อหาเช่นว่านั้นอาจได้รับการคุ้มครองโดยกฎหมายและสนธิสัญญาว่าด้วยลิขสิทธิ์หรือทรัพย์สินทางปัญญาประเภทอื่นและอาจอยู่ภายใต้บังคับข้อกำหนดการใช้ของบุคคลภายนอกซึ่งเป็นผู้ให้เนื้อหานั้นได้  ใบอนุญาตให้ใช้สิทธินี้ไม่ให้สิทธิใด ๆ แก่ท่านที่จะใช้เนื้อหานั้นหรือไม่รับประกันว่า เนื้อหานั้นจะยังคงจัดให้ท่านอยู่ต่อไป

2. การใช้สิทธิที่ได้รับอนุญาตและข้อจำกัดในการใช้
ก. การอนุญาตให้ใช้สิทธิ  ภายใต้บังคับข้อกำหนดและเงื่อนไขของใบอนุญาตให้ใช้สิทธินี้ ท่านได้รับอนุญาตอย่างจำกัดและไม่เด็ดขาดให้ใช้ซอฟต์แวร์สำหรับนักพัฒนากับคอมพิวเตอร์ยี่ห้อ Apple เพื่อพัฒนาและทดสอบแอพพลิเคชั่นและซอฟต์แวร์อื่นๆ ท่านอาจทำสำเนาซอฟต์แวร์สำหรับนักพัฒนาเพื่อใช้ภายในได้หลายชุดเท่าที่จำเป็นตามสมควรสำหรับการใช้งานซอฟต์แวร์สำหรับนักพัฒนาตามที่ได้รับอนุญาตภายใต้ใบอนุญาตให้ใช้สิทธินี้และอาจแจกจ่ายสำเนาดังกล่าวให้เฉพาะแก่พนักงานของท่านที่จำเป็นต้องใช้ซอฟต์แวร์สำหรับนักพัฒนาในการงานตามหน้าที่เท่านั้น โดยมีเงื่อนไขว่าท่านจะต้องทำซ้ำซึ่งลิขสิทธิ์หรือการแจ้งแสดงความเป็นเจ้าของที่มีอยู่ในต้นฉบับทั้งหมดไว้ในสำเนาซอฟต์แวร์สำหรับนักพัฒนาหรือในบางส่วนของสำเนาดังกล่าวแต่ละชุดด้วย

ข. ข้อจำกัดสิทธิอื่น ๆ ในการใช้  การอนุญาตต่าง ๆ ที่ระบุไว้ในใบอนุญาตให้ใช้สิทธินี้ไม่อนุญาตให้ท่านติดตั้ง ใช้ หรือใช้งานซอฟต์แวร์สำหรับนักพัฒนากับคอมพิวเตอร์ที่ไม่ใช่คอมพิวเตอร์ยี่ห้อ Apple และท่านตกลงที่จะไม่กระทำการเช่นนั้นหรือทำให้ผู้อื่นกระทำการเช่นนั้นได้  เว้นแต่ข้อกำหนดของใบอนุญาตให้ใช้สิทธินี้จะอนุญาตอย่างชัดแจ้งไว้โดยประการอื่นหรือตามที่ Apple จะให้อนุญาตโดยประการอื่น (1) ให้มีผู้ใช้รายเดียวเท่านั้นที่สามารถใช้ซอฟต์แวร์สำหรับนักพัฒนาได้ในแต่ละคราว และ (2) ท่านไม่อาจจัดให้มีซอฟต์แวร์สำหรับนักพัฒนาบนเครือข่ายที่คอมพิวเตอร์หลายเครื่องสามารถใช้งานหรือใช้ซอฟต์แวร์สำหรับนักพัฒนาในเวลาเดียวกันได้  ท่านไม่อาจนำซอฟต์แวร์สำหรับนักพัฒนาไปให้เช่า ให้ยืม ขาย อนุญาตให้ใช้ช่วง หรือจำหน่ายต่อด้วยประการอื่น หรือแสวงประโยชน์จากบริการใดๆ ที่จัดให้โดยหรือผ่านทางซอฟต์แวร์สำหรับนักพัฒนาในทางที่ไม่ได้รับอนุญาตอย่างใดๆ ได้

ค. ห้ามทำวิศวกรรมย้อนกลับและการจำกัดสิทธิ์    ท่านไม่อาจและตกลงที่จะไม่กระทำการต่อไปนี้หรือทำให้ผู้อื่นกระทำการต่อไปนี้ได้ คือ ทำสำเนา (เว้นแต่จะได้รับอนุญาตโดยชัดแจ้งโดยใบอนุญาตให้ใช้สิทธินี้) กระจาย ทำวิศวกรรมย้อนกลับ แยกประกอบ พยายามที่จะดึงรหัสต้นฉบับ ถอดรหัส แก้ไข สร้างงานอนุพันธ์ของซอฟต์แวร์สำหรับนักพัฒนาหรือบริการใดๆ ที่จัดให้โดยหรือผ่านทางซอฟต์แวร์สำหรับนักพัฒนาหรือส่วนใดๆ ของซอฟต์แวร์สำหรับนักพัฒนา (เว้นแต่และเฉพาะเท่าที่กฎหมายที่ใช้บังคับจะห้ามมิให้มีข้อจำกัดใด ๆ ข้างต้นหรือตราบเท่าที่อาจได้รับอนุญาตโดยข้อกำหนดของใบอนุญาตให้ใช้สิทธิว่าด้วยการใช้ส่วนประกอบโอเพนซอร์ซหรือรหัสตัวอย่าง)

ง. รหัสตัวอย่าง	บางส่วนของซอฟต์แวร์สำหรับนักพัฒนาประกอบด้วยรหัสที่เป็นตัวอย่างหรือแสดงตัวอย่างที่จัดให้ไว้โดย Apple  (“รหัสตัวอย่าง”) ท่านอาจใช้ ทำซ้ำ แก้ไข หรือแจกจ่ายซ้ำรหัสตัวอย่างดังกล่าวได้เฉพาะตามข้อกำหนดในการอนุญาตให้ใช้สิทธิที่มีอยู่กับรหัสตัวอย่างดังกล่าวหรือโครงการที่เกี่ยวข้อง

จ. ซอฟต์แวร์พัฒนา QuickTime	ท่านอาจใช้ซอฟต์แวร์พัฒนา QuickTime เฉพาะเพื่อการพัฒนาซอฟต์แวร์สำหรับแอพพลิเคชั่นที่ใช้งานร่วมกันได้หรือทำงานได้เฉพาะกับแพลตฟอร์มของวินโดวส์และหรือแพลตฟอร์มที่ macOS รองรับซึ่งมี QuickTime ติดตั้งอยู่ โดยแอพพลิเคชั่นของซอฟต์แวร์ของท่านไม่อาจรบกวนการทำงานของเครื่องเล่น QuickTime หรือปลั๊กอินของ QuickTime รวมทั้งแต่ไม่จำกัดเพียงการมีอยู่ร่วมกันของประเภทไฟล์หรือประเภทของ MIME ที่จดทะเบียนไว้กับ QuickTime

ฉ. การใช้ภาพที่ระบบจัดไว้ให้	 ภาพที่ระบบจัดไว้ให้ซึ่งเป็นของ Apple และบันทึกลักษณะดังกล่าวเป็นเอกสารอยู่ใน Human Interface Guidelines for macOS and iOS ของ Apple (“ภาพที่ระบบจัดไว้ให้”) อนุญาตให้ใช้สิทธิ์แก่ท่านเพียงเพื่อวัตถุประสงค์ในการพัฒนาแอพพลิเคชั่น ของ macOS และ iOS โดยการใช้ซอฟต์แวร์สำหรับนักพัฒนาเท่านั้น เมื่อใบอนุญาตให้ใช้สิทธิ์นี้สิ้นสุดลง ท่านอาจแจกจ่ายภาพที่ระบบจัดไว้ให้ต่อไปได้ตามที่ใช้อยู่ในซอฟต์แวร์ที่ท่านพัฒนาขึ้นโดยใช้ซอฟต์แวร์สำหรับนักพัฒนา อย่างไรก็ดี ท่านตกลงที่จะจัดให้แก่ Apple ตามการร้องขอของ Apple ซึ่งสำเนาหนึ่งชุดของซอฟต์แวร์ใดๆ ที่ท่านพัฒนาขึ้นโดยใช้ซอฟต์แวร์สำหรับนักพัฒนาที่มีส่วนประกอบของภาพที่ระบบจัดไว้ให้อย่างใดๆ เพื่อ Apple จะพิจารณาโดยดุลพินิจของตนเองแต่เพียงผู้เดียวได้ว่าท่านได้ใช้ภาพที่ระบบจัดไว้ให้เป็นไปตามข้อกำหนดเหล่านี้หรือไม่

ช. บริการเชิงพื้นที่และความยินยอม
1. Apple อาจอนุญาตให้ท่านสามารถเข้าถึงตัวต่อประสานตั้งโปรแกรมแอพพลิเคชั่นในเชิงพื้นที่ (APIs) (เช่น Core Location) ซึ่งบันทึกไว้เป็นเอกสารโดย Apple (“Location APIs”) โดยผ่านทางซอฟต์แวร์สำหรับนักพัฒนา ภายใต้บังคับของข้อกำหนดและเงื่อนไขเหล่านี้ ท่านอาจใช้ APIs และบริการดังกล่าวเพียงเพื่อทำให้โปรแกรมซอฟต์แวร์ที่ท่านพัฒนาขึ้นสำหรับใช้บน macOS (“แอพพลิเคชั่นส์”) สามารถเข้าถึงข้อมูลเชิงพื้นที่ (เช่น ที่ตั้งทางภูมิศาสตร์ตามเวลาจริงของคอมพิวเตอร์ของผู้ใช้) ของผู้ใช้ที่ได้ให้ความยินยอมในการเข้าถึงดังกล่าวแล้วได้ สำหรับแอพพลิเคชั่นส์ที่ใช้ Location APIs หรือให้บริการเชิงพื้นที่เป็นอย่างอื่น ท่านตกลงว่า แอพพลิเคชั่นส์ดังกล่าวไม่อาจถูกออกแบบหรือทำการตลาดสำหรับการควบคุมโดยอัตโนมัติหรือด้วยตนเองซึ่งลักษณะการขับขี่ยายพาหนะ หรือสำหรับวัตถุประสงค์กรณีฉุกเฉินหรือเพื่อการช่วยชีวิต นอกจากนี้ แอพพลิเคชั่นส์ที่ให้บริการหรือทำงานเชิงพื้นที่จะต้องแจ้งและได้รับความยินยอมจากผู้ใช้บริการแต่ละรายก่อนที่ข้อมูลเชิงพื้นที่ของบุคคลดังกล่าวจะถูกรวบรวม ส่ง หรือใช้โดยประการอื่นโดยแอพพลิเคชั่น สำหรับแอพพลิเคชั่นส์ที่ใช้ Location APIs สำหรับการนำทางตามเวลาจริง (รวมทั้งแต่ไม่จำกัดเพียง โปรแกรมบอกเส้นทาง turn-by-turn หรือการบอกเส้นทางอย่างอื่นที่กระทำได้โดยการใช้เซ็นเซอร์) ท่านจะต้องมีสัญญาอนุญาตให้ใช้สิทธิสำหรับผู้ใช้สุดท้ายที่มีการแจ้งดังต่อไปนี้ การที่ท่านใช้แอพพลิเคชั่นบอกเส้นทางตามเวลาจริงนี้เป็นความเสี่ยงของท่านเอง ข้อมูลเชิงพื้นที่อาจไม่ถูกต้อง

2.  ท่านตกลงว่าท่านหรือแอพพลิเคชั่นส์ของท่านจะไม่ปิดการใช้งาน ยกเลิก หรือรบกวนโดยประการอื่นต่อการแจ้ง การเตือน หน้าแสดงผล หรือหน้าความยินยอมของระบบที่ดำเนินการโดย Apple และส่วนอื่นๆ ในทำนองเดียวกัน รวมทั้งแต่ไม่จำกัดเพียง ระบบที่มีเจตนาทำขึ้นเพื่อแจ้งให้ผู้ใช้ทราบว่าข้อมูลเชิงพื้นที่ของผู้ใช้กำลังถูกรวบรวม ส่ง เก็บรักษาไว้ ประมวลผล หรือถูกนำไปใช้ หรือที่มีเจตนาที่จะต้องได้รับความยินยอมสำหรับการใช้ในลักษณะดังกล่าว ถ้าหากมีการปฏิเสธหรือเพิกถอกการให้ความยินยอม ท่านและแอพพลิเคชั่นส์ของท่านไม่อาจรวบรวม ส่ง เก็บรักษา ประมวลผล หรือใช้งานสารสนเทศหรือข้อมูลเชิงพื้นที่ของผู้ใช้โดยผ่านทาง Location APIs ได้ ท่านเข้าใจและตกลงว่า ท่านและแอพพลิเคชั่นส์ของท่านจะต้องปฏิบัติตามกฎหมายและระเบียบทั้งทางอาญา ทางแพ่ง และรัฐบัญญัติทั้งปวงที่ใช้บังคับ (รวมทั้งกฎหมายและระเบียบต่างๆ ที่ว่าด้วยความเป็นส่วนตัว การเก็บรวบรวมข้อมูล และบริการเชิงพื้นที่) ไม่ว่าในเขตปกครองใดที่แอพพลิเคชั่นส์ของท่านอาจถูกส่งมอบ ท่านจะต้องรับผิดชอบแต่เพียงผู้เดียว และ Apple จะไม่มีความรับผิดชอบหรือความรับผิดไม่ว่าประการใด สำหรับการเรียกร้องสิทธิ การฟ้องร้อง ความรับผิด การสูญเสีย ความเสียหาย และค่าใช้จ่ายใดๆ ทั้งปวงที่เกิดจาก เกี่ยวข้องกับ หรือมีส่วนมาจาก หรือเกี่ยวข้องกับแอพพลิเคชั่นส์ของท่านด้วยประการอื่น รวมทั้งแต่ไม่จำกัดเพียงการที่แอพพลิเคชั่นส์ของท่านใช้ Location APIs

ซ. การปฏิบัติตามกฎหมาย  ท่านตกลงที่จะใช้ซอฟต์แวร์สำหรับนักพัฒนาและบริการ (ตามที่นิยามไว้ในข้อ 5 ข้างล่างนี้) โดยปฏิบัติตามกฎหมายที่ใช้บังคับทั้งปวง รวมทั้งกฎหมายท้องถิ่นของประเทศหรือภูมิภาคที่ท่านพำนักอยู่หรือที่ท่านดาวน์โหลดหรือใช้ซอฟต์แวร์สำหรับนักพัฒนาหรือบริการ

3. การโอน  ท่านอาจโอนสิทธิของท่านในซอฟต์แวร์สำหรับนักพัฒนาที่ได้รับอนุญาตให้ใช้สิทธินั้นอย่างถาวรครั้งเดียว (ในรูปแบบเดิมเช่นที่ Apple จัดให้) ให้แก่ผู้อื่นได้ แต่ (ก) การโอนต้องรวมซอฟต์แวร์สำหรับนักพัฒนาทั้งหมด รวมทั้งบรรดาส่วนควบของซอฟต์แวร์สำหรับนักพัฒนาและใบอนุญาตให้ใช้สิทธินี้ (ข) ท่านต้องไม่ยึดถือสำเนาใด ๆ ของซอฟต์แวร์สำหรับนักพัฒนาไม่ว่าทั้งหมดหรือแต่บางส่วน รวมทั้งสำเนาที่เก็บไว้ในคอมพิวเตอร์หรืออุปกรณ์จัดเก็บข้อมูลประเภทอื่น และ (ค) ผู้รับซอฟต์แวร์สำหรับนักพัฒนา ต้องยอมรับข้อกำหนดและเงื่อนไขของใบอนุญาตให้ใช้สิทธินี้  ท่านไม่อาจโอนซอฟต์แวร์สำหรับนักพัฒนาใดๆซึ่งปรับหรือเปลี่ยนตามข้อ 13 ข้างล่างแล้วได้  บรรดาส่วนประกอบของซอฟต์แวร์สำหรับนักพัฒนานั้นจัดให้โดยเป็นส่วนหนึ่งของชุดและไม่อาจนำไปแยกออกจากชุดและแจกจ่ายเป็นแอพพลิเคชั่นแบบสแตนด์อะโลนได้  

4. ยินยอมให้ใช้ข้อมูล
ก. ข้อมูลวินิจฉัยและข้อมูลการใช้ หากท่านเลือกที่จะให้มีการรวบรวมข้อมูลการวินิจฉัยและข้อมูลการใช้ ท่านตกลงว่า Apple ตลอดจนบริษัทย่อยและตัวแทน อาจรวบรวม เก็บรักษา ประมวลผล และใช้ข้อมูลวินิจฉัย ข้อมูลเทคนิค ข้อมูลการใช้ และข้อมูลที่เกี่ยวข้อง ซึ่งรวมถึงโดยไม่จำกัดเฉพาะการระบุลักษณะเฉพาะของระบบหรือฮาร์ดแวร์ สารสนเทศเกี่ยวกับคอมพิวเตอร์ ซอฟต์แวร์ระบบและแอพพลิเคชั่นซอฟต์แวร์รวมทั้งอุปกรณ์พ่วงของท่าน ซึ่งเก็บรวบรวมเป็นระยะ เพื่อให้และปรับปรุงผลิตภัณฑ์และบริการของ Apple  อำนวยความสะดวกแก่การจัดหาซอฟต์แวร์อัปเดต การสนับสนุนผลิตภัณฑ์ และบริการอื่นๆ ถึงท่าน (ถ้ามี) อันเกี่ยวกับซอฟต์แวร์สำหรับนักพัฒนาและเพื่อตรวจสอบการปฏิบัติตามข้อกำหนดของใบอนุญาตให้ใช้สิทธินี้ ท่านอาจเปลี่ยนแปลงการตั้งค่าของท่านสำหรับการรวบรวมการวินิจฉัยและข้อมูลการใช้ไม่ว่าในเวลาใดโดยเข้าไปที่การกำหนดค่าวินิจฉัยและการรวบรวมข้อมูลการใช้ในคอมพิวเตอร์ของท่าน และเลือกออกจากเช็คบ็อกซ์ โดยการกำหนดค่าวินิจฉัยและการรวบรวมข้อมูลการใช้จะพบอยู่ในหน้าความปลอดภัยและความเป็นส่วนตัวภายในการตั้งค่าระบบ  Apple จะใช้สารสนเทศนี้ตราบเท่าที่ได้รวบรวมในรูปแบบซึ่งไม่ระบุตัวตนของท่าน เพื่อวัตถุประสงค์ที่ระบุข้างต้น เพื่อให้หุ้นส่วนและผู้พัฒนาบุคคลภายนอกของ Apple สามารถปรับปรุงซอฟต์แวร์ ฮาร์ดแวร์ และบริการของตนที่กำหนดให้ใช้กับผลิตภัณฑ์ Apple ได้ Apple ยังอาจส่งให้แก่หุ้นส่วนและผู้พัฒนาบุคคลภายนอกนั้น ๆ ซึ่งข้อมูลวินิจฉัยส่วนหนึ่งที่เกี่ยวกับซอฟต์แวร์ ฮาร์ดแวร์ และหรือบริการของหุ้นส่วนหรือผู้พัฒนาได้ ตราบที่ข้อมูลวินิจฉัยนั้นอยู่ในรูปแบบซึ่งไม่ระบุตัวตนของท่าน

ข. นโยบายความเป็นส่วนตัว  ไม่ว่าในเวลาใด ๆ สารสนเทศของท่านจะได้รับการปฏิบัติตามนโยบายความเป็นส่วนตัวของ Apple ซึ่งถือเป็นส่วนหนึ่งของใบอนุญาตให้ใช้สิทธินี้โดยการอ้างอิงและสามารถอ่านได้ที่ http://www.apple.com/legal/privacy/

5. บริการและโปรแกรมสำหรับนักพัฒนา Mac
ก. Apple อาจอนุญาตให้เข้าถึง บริการต่างๆ โดยหรือผ่านทางซอฟต์แวร์สำหรับนักพัฒนาเพื่อให้ท่านใช้ การใช้บริการเหล่านี้อาจต้องมี Apple ID และท่านอาจจำเป็นต้องยอมรับข้อกำหนดเพิ่มเติม อีกทั้งยังอาจต้องชำระค่าธรรมเนียมเพิ่มเติมด้วย ถ้าหากท่านเลือกใช้บริการดังกล่าวร่วมกับซอฟต์แวร์สำหรับนักพัฒนา การใช้บริการดังกล่าวของท่านจะอยู่ภายใต้บังคับของข้อกำหนดและเงื่อนไขเพิ่มเติมดังกล่าวเหล่านั้นด้วย (เช่น การที่ท่านใช้ ID สำหรับนักพัฒนาที่ได้รับจากบัญชีโปรแกรมนักพัฒนาของ Apple ของท่านจะอยู่ภายใต้บังคับของข้อกำหนดของโปรแกรมสำหรับนักพัฒนาของ Apple สำหรับ ID สำหรับนักพัฒนาที่ใช้บังคับ) แต่ใบอนุญาตให้ใช้สิทธิฉบับนี้จะยังคงใช้บังคับกับการที่ท่านใช้ซอฟต์แวร์สำหรับนักพัฒนาที่ได้รับอนุญาตภายใต้สัญญาฉบับนี้ต่อไป ถ้าหากท่านประสงค์ที่จะยื่นแอพพลิเคชั่นส์ที่ท่านพัฒนาให้แก่ Mac App Store ท่านจะต้องขอเข้าร่วมโปรแกรมสำหรับนักพัฒนาของ Mac ท่านสามารถตรวจสอบข้อมูลเพิ่มเติมเกี่ยวกับโปรแกรมสำหรับนักพัฒนาของ Apple ได้ที่ http://developer.apple.com/ Apple ขอสงวนสิทธิ์ที่จะปฏิเสธรับการเข้าร่วมโปรแกรมสำหรับนักพัฒนาใดๆ ของ Apple ไม่ว่าในเวลาใดโดยดุลพินิจของตนเองแต่เพียงผู้เดียว

ข. ท่านตกลงว่า บริการมีเนื้อหา สารสนเทศ และข้อมูลอันเป็นทรัพยสิทธิซึ่ง Apple และผู้ให้ใช้สิทธิของ Apple และได้รับการคุ้มครองโดยกฎหมายทรัพย์สินทางปัญญาและกฎหมายอื่นๆ ที่มีผลใช้บังคับ และตกลงว่า ท่านจะไม่ใช้เนื้อหา สารสนเทศ หรือข้อมูลอันเป็นทรัพยสิทธินั้นในทางใดๆ ก็ตาม ยกเว้นเพื่อใช้บริการตามที่ได้รับอนุญาตแล้ว หรือในประการใด ๆ อันขัดต่อข้อกำหนดของใบอนุญาตให้ใช้สิทธินี้หรือที่ละเมิดสิทธิในทรัพย์สินทางปัญญาของบุคคลภายนอกหรือ Apple  เว้นแต่จะได้รับอนุญาตอย่างชัดแจ้งโดยข้อกำหนดสำหรับบริการที่ใช้บังคับ ท่านตกลงที่จะไม่ทำซ้ำ แก้ไข ให้เช่า ให้ยืม ขาย จำหน่าย หรือสร้างงานที่เป็นอนุพันธ์โดยอาศัยบริการในลักษณะใดๆ และท่านจะไม่ใช้ประโยชน์จากบริการในทางที่ไม่ได้รับอนุญาต ซึ่งรวมถึงโดยไม่จำกัดเฉพาะการใช้บริการเพื่อส่งมอลแวร์ หรือการเจาะเข้าไปหรือเพิ่มภาระให้แก่ความสามารถของเครือข่าย 

ค. นอกจากนั้น บริการซึ่งอาจเข้าถึง เชื่อมต่อไปยัง หรือแสดงผ่านซอฟต์แวร์สำหรับนักพัฒนา มิได้มีให้ไว้ในทุกภาษาหรือมีอยู่ทุกประเทศ   Apple ไม่ขอรับรองว่า บริการดังกล่าวใดๆ มีความเหมาะสมหรือมีไว้เพื่อใช้เฉพาะพื้นที่ใดๆ Apple สงวนสิทธิที่จะเปลี่ยน ระงับ ย้ายออก หรือทำให้เข้าถึงบริการใดๆ ไม่ได้ ณ เวลาใดๆ ก็ได้ ไม่ว่าในกรณีใดๆ  Apple จะไม่รับผิดต่อการย้ายออก หรือการทำให้เข้าบริการดังกล่าวใดๆ ไม่ได้หรือต่อการอัพเดต การบำรุงรักษา การรับประกัน การสนับสนุนทางเทคนิคหรือด้านอื่นอย่างใดๆ สำหรับบริการดังกล่าว  Apple ยังอาจจำกัดหรือตั้งข้อจำกัดอื่นๆ สำหรับการใช้หรือการเข้าถึงบริการอีกด้วยไม่ว่าในกรณีใดโดยไม่ต้องแจ้งให้ทราบหรือต้องรับผิดใด ๆ ท่านรับทราบและตกลงว่า Apple สงวนสิทธิ์ที่จะเพิกถอนหรือยกเลิกสิทธิของท่านในการเข้าถึงบริการใดๆ ที่จัดให้โดยหรือผ่านทางซอฟต์แวร์สำหรับนักพัฒนาไม่ว่าในเวลาใดโดยดุลพินิจของตนเองแต่เพียงผู้เดียว

6. การสิ้นสุด    ใบอนุญาตให้ใช้สิทธินี้มีผลบังคับไปจนกว่าจะยกเลิก สิทธิของท่านตามใบอนุญาตให้ใช้สิทธินี้จะสิ้นสุดลงโดยอัตโนมัติหรือสิ้นผลโดย Apple ไม่ต้องแจ้งให้ทราบถ้าท่านไม่ปฏิบัติตามข้อกำหนดใดของใบอนุญาตให้ใช้สิทธินี้ได้ นอกจากนี้ Apple สงวนสิทธิ์ที่จะยกเลิกใบอนุญาตให้ใช้สิทธินี้ถ้าหากมีซอฟต์แวร์ระบบปฏิบัติการของ Apple หรือซอฟต์แวร์สำหรับนักพัฒนาเวอร์ชันใหม่ออกมาซึ่งใช้ด้วยกันไม่ได้กับซอฟต์แวร์สำหรับนักพัฒนาเวอร์ชันนี้ เมื่อยกเลิกใบอนุญาตให้ใช้สิทธินี้แล้ว ท่านจะต้องหยุดใช้ซอฟต์แวร์สำหรับนักพัฒนาทั้งหมดและทำลายบรรดาสำเนาไม่ว่าทั้งหมดหรือแต่บางส่วนของซอฟต์แวร์สำหรับนักพัฒนาใบอนุญาตให้ใช้สิทธินี้ในข้อ 2ข 2ค 4 5ข และ 6-13 ให้มีผลใช้บังคับต่อไปภายหลังใบอนุญาตให้ใช้สิทธินี้สิ้นสุดลงอย่างใดๆ

7. การปฏิเสธการรับประกัน
ก. ท่านยอมรับและตกลงโดยชัดแจ้งว่า เท่าที่กฎหมายที่ใช้บังคับอนุญาตให้ทำได้ การใช้ซอฟต์แวร์สำหรับนักพัฒนาและการให้บริการใดที่กระทำโดยหรือเข้าถึงผ่านทางซอฟต์แวร์สำหรับนักพัฒนาเป็นความเสี่ยงภัยของท่านเอง และความเสี่ยงภัยทั้งปวงเกี่ยวกับคุณภาพที่พึงพอใจ การทำงาน ความถูกต้อง และความพยายามย่อมตกแก่ท่าน

ข. เท่าที่กฎหมายอนุญาตให้ทำได้ ซอฟต์แวร์สำหรับนักพัฒนาและบริการต่าง ๆ นั้น จัดให้ “ตามสภาพ” และ “ตามที่มี” พร้อมกับข้อบกพร่องทั้งปวงโดยไม่มีการรับประกันแต่ประการใดทั้งสิ้น และ Apple และผู้ให้ใช้สิทธิของ Apple  (รวมเรียกว่า “Apple” เพื่อวัตถุประสงค์ของข้อ 7 และข้อ 8) ขอปฏิเสธการรับประกันและเงื่อนไขทั้งปวงในส่วนที่เกี่ยวกับซอฟต์แวร์สำหรับนักพัฒนาและบริการ ไม่ว่าโดยชัดแจ้ง โดยปริยาย หรือตามกฎหมาย ซึ่งรวมถึงโดยไม่จำกัดเฉพาะการรับประกันโดยปริยายและหรือสภาพซื้อขายได้ คุณภาพที่น่าพึงพอใจ หรือความเหมาะแก่การใดการหนึ่ง ความถูกต้อง การใช้โดยสงบ และการไม่ละเมิดสิทธิของบุคคลภายนอก

ค. Apple ไม่รับประกันการปราศจากการรบกวนการใช้ซอฟต์แวร์สำหรับนักพัฒนาและบริการของท่าน และไม่รับประกันว่า ฟังก์ชันการใช้งานที่มีอยู่ในซอฟต์แวร์สำหรับนักพัฒนาหรือบริการที่ซอฟต์แวร์สำหรับนักพัฒนาให้หรือจัดให้ จะตอบสนองความต้องการของท่านได้ หรือปฏิบัติการของซอฟต์แวร์สำหรับนักพัฒนาหรือบริการจะไม่ถูกขัดขวางหรือไม่มีข้อผิดพลาด หรือบริการใดจะยังคงมีอยู่ต่อไป หรือซอฟต์แวร์ของ Apple หรือบริการจะเข้ากันได้หรือทำงานร่วมกันได้กับซอฟต์แวร์ แอพพลิเคชั่น หรือบริการของบุคคลภายนอกใดๆ หรือความชำรุดบกพร่องในซอฟต์แวร์สำหรับนักพัฒนาหรือบริการจะได้รับการแก้ไข การติดตั้งซอฟต์แวร์สำหรับนักพัฒนานี้อาจกระทบความสามารถในการใช้ของซอฟต์แวร์บุคคลภายนอก แอพพลิเคชั่น หรือบริการของบุคคลภายนอก ตลอดจนผลิตภัณฑ์หรือบริการอื่นๆ ของ Apple

ง. ท่านยอมรับด้วยว่า ซอฟต์แวร์สำหรับนักพัฒนาและบริการมิได้มุ่งให้หรือเหมาะสำหรับใช้ในสถานการณ์หรือสภาพแวดล้อมต่างๆ ที่ความล้มเหลว ความล่าช้า ความผิดพลาด หรือความไม่ถูกต้องในเนื้อหา ข้อมูล หรือสารสนเทศที่ซอฟต์แวร์สำหรับนักพัฒนาหรือบริการจัดให้อาจจะนำไปสู่การเสียชีวิต การบาดเจ็บเสียหายส่วนบุคคล หรือความเสียหายทางกายภาพหรือสภาพแวดล้อมอย่างร้ายแรง ซึ่งรวมถึงโดยไม่จำกัดเฉพาะการปฏิบัติการของโรงงานนิวเคลียร์ การนำทางการบินของเครื่องบิน หรือระบบสื่อสารต่างๆ  การควบคุมการจราจรทางอากาศ ระบบกู้ชีพ และระบบอาวุธ

จ. สารสนเทศหรือคำแนะนำที่ Apple หรือผู้แทนที่ได้รับอนุญาตได้ให้ไว้โดยวาจาหรือเป็นหนังสือไม่ก่อให้เกิดการรับประกัน ถ้าพิสูจน์ได้ว่า ซอฟต์แวร์สำหรับนักพัฒนาหรือบริการชำรุดบกพร่อง ท่านเป็นผู้รับภาระค่าใช้จ่ายทั้งปวงที่จำเป็นแก่การบริการ การซ่อมแซม หรือการแก้ไข บางประเทศไม่อนุญาตให้ยกเว้นการรับประกันโดยปริยายหรือจำกัดสิทธิผู้บริโภคตามกฎหมายที่ใช้บังคับ ดังนั้น การยกเว้นและจำกัดข้างต้นจะไม่นำมาใช้แก่ท่าน

8. การจำกัดความรับผิด   เท่าที่กฎหมายที่เกี่ยวข้องมิได้ห้ามไว้ ไม่ว่ากรณีใดๆ Apple ไม่จำต้องรับผิดเพื่อการบาดเจ็บเสียหายส่วนบุคคลหรือความเสียหายอันเนื่องมาจากการผิดสัญญา ความเสียหายพิเศษ ความเสียหายทางอ้อม หรือความเสียหายต่อเนื่อง  ซึ่งรวมถึงแต่ไม่จำกัดเฉพาะค่าเสียหายเพื่อการสูญกำไร การเสียหายหรือสูญเสียข้อมูล การไม่สามารถส่งหรือรับข้อมูลหรือสารสนเทศใดๆ การหยุดชะงักของธุรกิจ หรือความสูญหายหรือเสียหายทางการค้าอื่นใดที่เกิดจากหรือเกี่ยวกับการที่ท่านใช้หรือไม่สามารถใช้ซอฟต์แวร์สำหรับนักพัฒนาหรือบริการหรือซอฟแวร์ แอพพลิเคชัน หรือบริการใดๆ ของบุคคลภายนอกร่วมกับซอฟต์แวร์สำหรับนักพัฒนาหรือบริการ ไม่ว่าจะเกิดด้วยเหตุใดก็ตาม โดยมิพักต้องคำนึงถึงทฤษฎีความรับผิด (ในมูลสัญญา มูลละเมิด หรือมูลอื่น) และแม้ Apple จะได้รับแจ้งถึงความเป็นไปได้ที่จะเกิดความเสียหายดังกล่าวแล้วก็ตาม บางประเทศยังไม่อนุญาตให้ตัดหรือจำกัดความรับผิดเพื่อการบาดเจ็บเสียหายส่วนบุคคล ความเสียหายอันเนื่องมาจากการผิดสัญญาหรือความเสียหายต่อเนื่อง ดังนั้น การจำกัดนี้อาจไม่นำมาใช้แก่ท่าน ไม่ว่ากรณีใดๆ ความรับผิดทั้งปวงของ Apple ต่อท่านเพื่อค่าเสียหายทั้งปวง (นอกจากที่กฎหมายอาจกำหนดไว้ในกรณีเกี่ยวกับการบาดเจ็บเสียหายส่วนบุคคล) จะไม่เกินกว่าห้าสิบ (50.00) เหรียญสหรัฐ ข้อจำกัดข้างต้นย่อมมีผลใช้บังคับแม้การแก้ไขเยียวยาที่ระบุไว้ข้างต้นจะไม่เป็นไปตามวัตถุประสงค์ในสาระสำคัญ

9. การควบคุมการส่งออก   ท่านจะใช้หรือส่งออกหรือส่งออกซ้ำโดยประการอื่นซึ่งซอฟต์แวร์สำหรับนักพัฒนาไม่ได้ เว้นแต่กฎหมายสหรัฐและกฎหมายประเทศต่างๆ ที่ท่านได้ซอฟต์แวร์สำหรับนักพัฒนามาจะอนุญาต  โดยเฉพาะอย่างยิ่ง ซอฟต์แวร์สำหรับนักพัฒนาจะส่งออกหรือส่งออกซ้ำไป (ก) ยังประเทศใดๆ ที่สหรัฐอเมริกาสั่งห้ามส่งไป หรือ (ข) ให้บุคคลใดๆ ที่อยู่ในรายชื่อผู้มีสัญชาติซึ่งระบุไว้เป็นพิเศษของกระทรวงการคลังสหรัฐหรือรายชื่อบุคคลหรือองค์กรที่ถูกปฎิเสธโดยกระทรวงพาณิชย์สหรัฐไม่ได้ เป็นต้น โดยการใช้ซอฟต์แวร์สำหรับนักพัฒนาท่านรับรองและรับประกันว่า ท่านไม่ประจำอยู่ในประเทศใดๆ ดังกล่าว หรือมีชื่อปรากฏในรายชื่อใดๆ ดังกล่าว ท่านยังตกลงด้วยว่า ท่านจะไม่ใช้ซอฟต์แวร์สำหรับนักพัฒนา เพื่อการใดๆ ที่กฎหมายสหรัฐห้ามไว้  ซึ่งรวมถึงโดยไม่จำกัดเฉพาะการพัฒนา ออกแบบ ทำ หรือผลิตขีปนาวุธ อาวุธนิวเคลียร์ อาวุธเคมี หรืออาวุธชีวภาพ

10. ผู้ใช้ปลายทางภาครัฐ   ซอฟต์แวร์สำหรับนักพัฒนาและเอกสารที่เกี่ยวข้องเป็น “สินค้า” ตามที่นิยามไว้ใน 48 ซี.เอฟ.อาร์. §2.101 อันประกอบด้วย “ซอฟต์แวร์คอมพิวเตอร์เชิงพาณิชย์” และ “เอกสารซอฟต์แวร์คอมพิวเตอร์เชิงพาณิชย์” ตามที่ใช้ใน 48 ซี.เอฟ.อาร์. §12.212 หรือ 48 ซี.เอฟ.อาร์. §227.7202 แล้วแต่กรณี โดยสอดคล้องกับ 48 ซี.เอฟ.อาร์. §12.212 หรือ 48 ซี.เอฟ.อาร์. §227.7202-1 ถึง §227.7202-4 แล้วแต่กรณี ซอฟต์แวร์คอมพิวเตอร์เชิงพาณิชย์และเอกสารซอฟต์แวร์คอมพิวเตอร์เชิงพาณิชย์นั้น อนุญาตให้ผู้ใช้ที่เป็นรัฐบาลสหรัฐใช้ (ก) เป็นสินค้าเท่านั้น และ (ข) โดยให้มีเพียงสิทธิที่ให้แก่ผู้ใช้ปลายทางรายอื่นตามข้อกำหนดและเงื่อนไขในใบอนุญาตให้ใช้สิทธินี้ ส่วนสิทธิในงานที่ไม่ได้เผยแพร่นั้น ขอสงวนไว้ตามกฎหมายลิขสิทธิ์สหรัฐ

11. กฎหมายที่ใช้บังคับและการแยกจากกันได้ของข้อสัญญา   ใบอนุญาตให้ใช้สิทธินี้ให้ใช้บังคับและตีความตามกฎหมายมลรัฐแคลิฟอร์เนีย โดยมิพักต้องคำนึงถึงหลักว่าด้วยการขัดกันแห่งกฎหมาย ใบอนุญาตให้ใช้สิทธินี้มิให้บังคับตามอนุสัญญาสหประชาชาติว่าด้วยการซื้อขายสินค้าระหว่างประเทศ ซึ่งขอยกเว้นผลบังคับใช้ไว้โดยชัดแจ้ง  ถ้าศาลที่มีอำนาจใดวินิจฉัยว่า ข้อความหรือส่วนใดๆ ของใบอนุญาตให้ใช้สิทธิไม่สามารถใช้บังคับได้ ให้ส่วนที่เหลือของใบอนุญาตให้ใช้สิทธินี้ยังคงใช้มีผลบังคับต่อไปอย่างเต็มที่

12. สัญญาอันบริบูรณ์ ภาษาที่ใช้บังคับ   ใบอนุญาตให้ใช้สิทธินี้เป็นสัญญาอันบริบูรณ์ระหว่างท่านกับ Apple ในส่วนที่เกี่ยวกับการใช้ซอฟต์แวร์สำหรับนักพัฒนาที่ได้รับอนุญาตภายใต้สัญญาฉบับนี้และให้แทนที่ความเข้าใจที่มีอยู่ก่อนหรือที่มีขึ้นพร้อมกันทั้งหมดเกี่ยวกับเรื่องดังกล่าว การแก้ไขหรือเปลี่ยนแปลงสัญญานี้จะไม่มีผลผูกพัน เว้นแต่จะทำเป็นหนังสือลงลายมือชื่อ Apple  คู่สัญญาตามสัญญาฉบับนี้ยืนยันว่าแต่ละฝ่ายได้ขอให้ใบอนุญาตให้ใช้สิทธินี้และเอกสารที่เกี่ยวข้องทั้งหมดจัดทำขึ้นเป็นภาษาอังกฤษ

13. การยอมรับบุคคลภายนอก
ก. ส่วนประกอบบางส่วนของซอฟต์แวร์สำหรับนักพัฒนา และโปรแกรมประเภทโอเพนซอร์ซของบุคคลภายนอกซึ่งรวมอยู่ในซอฟต์แวร์สำหรับนักพัฒนานั้น Apple ได้จัดหรือจะจัดให้มีอยู่บนเว็บไซต์โอเพนซอร์ซของตน (http://www.opensource.apple.com) (เรียกรวมกันว่า “ส่วนประกอบโอเพนซอร์ซ”)  ท่านอาจปรับหรือเปลี่ยนได้เฉพาะส่วนประกอบโอเพนซอร์ซนี้ แต่ (1) ซอฟต์แวร์สำหรับนักพัฒนาที่ปรับแล้วจะต้องใช้งานตามที่ได้รับอนุญาตที่กำหนดไว้ข้างต้น และ (2) ท่านจะต้องปฏิบัติตามข้อกำหนดของใบอนุญาตให้ใช้สิทธินี้และข้อกำหนดในใบอนุญาตให้ใช้สิทธิใด ๆ ที่ใช้บังคับเกี่ยวกับการใช้ส่วนประกอบโอเพนซอร์ซในประการอื่น ๆ ด้วย  Apple ไม่มีหน้าที่ให้อัปเดต การบำรุงรักษา การรับประกัน การสนับสนุนด้านเทคนิคหรือด้านอื่น ๆ หรือบริการใด ๆ สำหรับซอฟต์แวร์สำหรับนักพัฒนาที่ปรับแล้ว  ท่านยอมรับโดยชัดแจ้งว่า ถ้าฮาร์ดแวร์ของ Apple ล้มเหลวหรือเสียหายเพราะปรับส่วนประกอบโอเพนซอร์ซของซอฟต์แวร์สำหรับนักพัฒนา ความล้มเหลวหรือความเสียหายนั้นจะไม่ได้รับการคุ้มครองตามข้อกำหนดรับประกันฮาร์ดแวร์ของ Apple

ข. คลังซอฟต์แวร์และซอฟต์แวร์บุคคลภายนอกประเภทอื่น ๆ บางตัวที่อยู่ในซอฟต์แวร์สำหรับนักพัฒนาเป็นฟรีซอฟต์แวร์และได้รับอนุญาตให้ใช้ตามข้อกำหนดของใบอนุญาตให้ใช้สิทธิสำหรับสาธารณะทั่วไปของจีเอ็นยู (จีพีแอล) หรือใบอนุญาตให้ใช้สิทธิสำหรับคลัง/สาธารณะฉบับสั้น (แอลจีพีแอล) แล้วแต่กรณี  ท่านอาจขอรับสำเนาฉบับเต็มที่เครื่องอ่านได้ของรหัสต้นฉบับสำหรับฟรีซอฟต์แวร์นั้นได้ตามข้อกำหนดของจีพีแอลหรือแอลพีจีแอล แล้วแต่กรณี โดยไม่ต้องเสียค่าใช้จ่าย ยกเว้นในส่วนต้นทุนสื่อ ต้นทุนขนส่ง และต้นทุนขนถ่าย ทั้งนี้ เมื่อร้องขอเป็นหนังสือถึง Apple  ซอฟต์แวร์จีพีแอล/แอลจีพีแอลนั้นแจกจ่ายให้โดยหวังว่าจะเป็นสิ่งที่มีประโยชน์ แต่ไม่ขอรับประกันใด ๆ แม้แต่การรับประกันโดยปริยายเกี่ยวกับสภาพซื้อขายได้หรือความเหมาะแก่การใดการหนึ่ง  สำเนาจีพีแอลและแอลจีพีแอลมีอยู่ในซอฟต์แวร์สำหรับนักพัฒนา

ค. ซอฟต์แวร์สำหรับนักพัฒนาจะมีซอฟต์แวร์บางส่วนที่ได้รับอนุญาตให้ใช้สิทธิภายใต้ IBM Public License Version 1.0 (IPL) หรือ Common Public License Version 1.0 (CPL) สำเนาของซอร์ซโค้ดสำหรับซอฟต์แวร์ที่ได้รับอนุญาตให้ใช้สิทธิโดย IPL และ CPL ค้นหาได้ในที่เก็บโอเพนซอร์ซของ Apple ดูเว็บไซต์โอเพนซอร์ซของ Apple (<http://www.opensource.apple.com>/) สำหรับวิธีที่จะขอรับซอร์ซโค้ด ซอฟท์แวร์ IPL และ CPL จัดให้ “ตามสภาพ” โดยไม่มีการรับประกันแต่ประการใดทั้งสิ้น ไม่ว่าโดยชัดแจ้งหรือโดยปริยาย ซึ่งรวมถึงโดยไม่จำกัดเฉพาะการรับประกันหรือเงื่อนไขใดๆ เกี่ยวกับกรรมสิทธิ์ การไม่ละเมิดสิทธิ สภาพซื้อขายได้ หรือความเหมาะแก่การใดการหนึ่ง Apple IBM และผู้สนับสนุนอื่นใดต่อซอฟต์แวร์ของ IPL และ CPL จะไม่มีความรับผิดใดๆ สำหรับค่าเสียหายโดยตรง ค่าเสียหายโดยอ้อม ค่าเสียหายอันเนื่องมาจากการผิดสัญญา ค่าเสียหายพิเศษ ค่าเสียหายอันเป็นข้อยกเว้น หรือค่าเสียหายที่เป็นผลต่อเนื่อง (รวมทั้งแต่ไม่จำกัดเพียง การสูญเสียกำไร) ไม่ว่าจะมีสาเหตุอย่างไรและเป็นไปตามทฤษฎีความรับผิดแบบใด ไม่ว่าโดยทางสัญญา ความรับผิดเด็ดขาด หรือละเมิด (รวมทั้งความประมาทเลินเล่อหรือมูลเหตุประการอื่น) ที่เกิดขึ้นไม่ว่าในทางใดจากการใช้หรือการแจกจ่ายซอฟต์แวร์ของ IPL และ CPL หรือการใช้สิทธิใดๆ ที่ได้รับภายใต้สัญญาฉบับนี้ แม้ว่าจะได้รับการแนะนำถึงความเป็นไปได้ของค่าเสียหายดังกล่าวแล้ว 

EA1422
25 สิงหาคม 2559